Co Delta del Po a se intende el teritorio corispondente a łe boche del fiume Po che finise el so corso inte el Mar Adriatico tra ła Provincia de Rovigo e queła de Ferara. Da un punto de vista storico-naturalistico, el delta xe formà da na parte ativa interamente in Veneto e da na parte fosile, formada in epoca pasada da vari rami abandonài del Po, che ancuò no xe più diretamente alimentada dal fiume, prinçipalmente in Emilia e in Romagna. I çinque rami prinçipali del Delta ativo xe el Po de Venexia o Po Grando, che in prosimità de la boca a mar canbia el nome in Po de la Pila, el Po de Goro o Po de Ariàn, el Po de la Gnoca o Po de la Donzela, el Po de la Maistra, el Po de Tole e el Po de Levante che ocupa in parte el paleoalveo del Po prima del grande Tajo del 1604. El delta del Po xe area protetta, e el fa parte anca del patrimonio de l'umanità de l'UNESCO. Le do rejon de l'Emilia-Romagna e del Veneto la gavaria dovùo istituir un parco natural interegional, ma sicome no i ze sta boni de metarse dacordo, i ga decidesto de far ognuni par conto suo, e i ga meso su el Parco Rejonal Delta del Po de l'Emilia Romagna e el Parco Rejonal Veneto del Delta del Po.